My Week with Marilyn

My Week with Marilyn er en britisk dramafilm fra 2011, regissert av Simon Curtis.

Filmen handler om Marilyn Monroe, da hun spilte inn filmen Prinsen og korpiken (1957) i England sammen med Laurence Olivier. Filmen fokuserer på den uken Monroe skal ha blitt eskortert rundt i England av Colin Clark, etter at hennes ektemann Arthur Miller forlot landet. Filmen er basert på to bøker av Clark om sitt møte med Monroe.

Rollen som Monroe spilles av Michelle Williams, Kenneth Branagh spiller Olivier. I andre roller sees blant andre Eddie Redmayne, Emma Watson, Judi Dench og Dougray Scott.

Filmen ble nominert til Golden Globe for beste film (komedie eller musikal).

 Handlingsreferat 
Etter sin avgangseksamen ved Christ Church i 1956 drar Colin Clark til London i håp om å få jobb i produksjonsteamet til den neste filmen som Laurence Olivier skal lage. Produksjonslederen Hugh Perceval sier at han ikke har noen jobb til Colin, men Colin bestemmer seg for å vente på Olivier, som han har møtt i et selskap en gang. Olivier og hans kone, Vivien Leigh, dukker opp, og Leigh overtaler Olivier til å gi Colin en jobb på deres kommende film The Prince and the Showgirl, der Marilyn Monroe skal spille hovedrollen.

Colins første arbeidsoppgave går ut på å finne et passende hus der Marilyn og hennes ektemann, den berømte dramatikeren Arthur Miller, kan bo under filminnspillingen. Pressen finner ut hvor huset som Colin har funnet er, men Colin imponerer Olivier og Marilyns pressesjef Arthur P. Jacobs når han kan fortelle at han for sikkerhets skyld også hadde booket en alternativ innkvartering for Monroe og Miller.

Paparazzi-fotografene får kjennskap til når Marilyns skal ankomme Heathrow, og de flokker seg rundt flyet når det lander. Marilyn reiser sammen med ektemannen Arthur, sin forretningskompanjong Milton H. Greene og Paula Strasberg, som er engasjert som hennes private teaterpedagog. Olivier blir frustrert når Marilyn er sent ute til første leseprøve. Hun insisterer på at Paula Strasberg skal sitte ved siden av henne under leseprøven, og hver gang Marilyn har problemer med å avlevere replikkene sine, fremsier Strasberg dem for henne.

Colin forelsker seg i kostymeassistenten Lucy, og de går på date. Marilyn kommer til stadighet for sent til filmsettet, og glemmer ofte replikkene sine – til Oliviers store ergrelse. Den eldre skuespillerkollegaen Sybil Thorndike roser imidlertid Marilyn, og forsvarer henne når Olivier vil at Marilyn skal be om unnskyldning for å ha forsinket innspillingen. Marilyn sliter med å forstå rollefiguren sin, og forlater settet når Olivier fornærmer henne. Colin ber Olivier om ikke å være så hard mot Marilyn, og drar deretter etter henne tilbake til huset der hun og ektemannen er innkvartert. Der finner han Marilyn oppløst i tårer; hun sitter med en notatbok der Arthur har gjort notater til sitt neste teaterstykke. Det later til at han kommer til å gjøre narr av Marilyn i det nye stykket. Like etter denne scenen drar Arthur tilbake til USA, og Marilyn uteblir fra filmsettet. Hun sender bud etter Colin. Han drar hjem til henne, og de har en lang prat.

Lucy skjønner at Colin blir stadig mer forelsket i Marilyn, og hun slår opp med ham. Colin og Marilyn tilbringer dagen sammen og får en omvisning i biblioteket på Windsor Castle. Deretter viser Colin henne rundt på Eton College, og så bader de nakne i elven. Marilyn kysser Colin, og så dukker Marilyns livvakt Roger Smith opp.

Senere forteller Marilyn til Colin at Arthur har kommet tilbake, og at hun ønsker å være sammen med ektemannen sin, så hun og Colin burde glemme alt som har skjedd mellom dem. Hun kommer senere tilbake til settet for å gjennomføre resten av filmen. Olivier roser Marilyn, men sier samtidig at takket være henne har han mistet all lyst til noensinne å regissere en film på nytt.

 Rolleinnehavere 
 Michelle Williams som Marilyn Monroe
 Kenneth Branagh som sir Laurence Olivier
 Eddie Redmayne som Colin Clark
 Emma Watson som Lucy
 Dougray Scott som Arthur Miller
 Dominic Cooper som Milton H. Greene
 Julia Ormond som Vivien Leigh
 Judi Dench som dame Sybil Thorndike
 Derek Jacobi som sir Owen Morshead
 Zoë Wanamaker som Paula Strasberg
 Philip Jackson som Roger Smith
 Richard Clifford som Richard Wattis

 Referanser 

 Eksterne lenker 



Kategori:Filmer fra 2011
Kategori:Britiske dramafilmer
Kategori:Filmer basert på virkelige hendelser
Kategori:Filmer basert på bøker
Kategori:Engelskspråklige filmer